Mener Høgmo hadde fått sparken i annet land
To strake tap i playoff mot Ungarn satte spikeren i EM-kista for Norge. Per-Mathias Høgmos lag var aldri i nærheten av å kapre mesterskapsplassen foran en høyst ordinær motstander. Likevel bekreftet fotballpresident Yngve Hallén i TV-intervju vist på TV Norge etter Ungarn-tapet, at Høgmo får fortsette i jobben. Det til tross for at det var et glassklart krav fra sjefene i Norges Fotballforbund i 2013, da landslagstreneren ble ansatt, at Norge skulle være i EM 2016. Se oversikt: Høgmos resultater ikke halvparten så gode som Drillo, Hareide og Sembs – Jeg tror ikke dette får konsekvenser. Det virker som om Norges Fotballforbund har lagt en langsiktig plan. De er ofte nøye med å presisere at dette er et ungt lag og at dette handler om utvikling. Men i en annen nasjon, med høyere krav til suksess, kunne han fått øksa her. Særlig med bakgrunn i at han i dag rett og slett leverer en total skivebom med laguttaket, sier Kenneth Fredheim til VG.I returkampen mot Ungarn i Budapest gamblet Per-Mathias Høgmo med å sette inn Mohamed Elyounoussi og Martin Ødegaard, samt Markus Henriksen som spiss fra start. Det slo helt feil og landslagssjefen måtte endre taktikk midtveis i den første omgangen. Til pause ble både Ødegaard og Elyounoussi plukket av banen. Fotballekspertene slakter valgene Høgmo tok før kampstart. – I en annen nasjon hadde dette fått konsekvenser for landslagssjefen, kommenterer Fredheim. – Hva tror du dette gjør med folkets tillit til Høgmos prosjekt? – Vi har sett i løpet av kvaliken, etter at resultatene begynte å komme, at folket hungrer etter et landslag å samle seg rundt. Så snur man selvfølgelig veldig fort mot Norge når det butter. Jeg tror tilliten til Høgmo fikk en skikkelig knekk i dag.På spørsmål fra VG om han føler det norske folk har mistet tilliten til ham, begynner Høgmo å snakke om hvor fornøyd han er med utviklingen i laget sitt, om kampen mot Italia og så playoff-tapene. – Men du svarer ikke på spørsmålet... – Det har jeg ingen kommentar til. – Så du tror ikke folket har mistet tillit til deg? – Vi er klare til å videreutvikle dette laget, sier Høgmo da – igjen uten å svare på spørsmålet.Tor-Kristian Karlsen, som har hatt en rekke roller i sportsverdenen, som sportsdirektør, speider og overgangskonsulent, er sikker på at Høgmo vil slite med å fortsette sitt prosjekt i fremtiden. – I klubbfotball ville han ikke fortsatt i jobben. Det kan vi klart konstatere. Men i NFF så synes man å sette veldig stor pris på arbeidet han gjør og resultatene er tydeligvis ikke så viktig av en eller annen grunn. Nå er det ikke opp til meg å bedømme om han skal sitte eller ikke, sier Karlsen til VG. – Det er ikke noen tvil om at han skal fortsette. Det prosjektet han har begynt på nå kommer aldri til å stå og falle på denne kvaliken her. Men det overrasker meg at han gambler så mye. De lå bare under 1-0 etter hjemmekampen. Mister EM: «Prosjekt Høgmo» satt på ventKarlsen mener Høgmo er en «glimrende fotballtenker», har mye å tilføre norsk fotball og at landslagssjefen har bevist det i mange forskjellige trenerroller. Norges landslagssjef skrev under en fireårskontrakt med Norges Fotballforbund i 2013. – Men det kan være vi har fått en indikasjon denne uken på at han ikke er en trener som klarer å jage opp spillerne eller mobilisere energien som er helt avgjørende i denne typen situasjoner, sier Karlsen. – Jeg vil trekke konklusjonen, ut i fra det vi har sett nå de siste ukene, så blir det vanskelig for Høgmo å gå inn i en VM-kvalik med full tiltro fra spillere, media og omverdenen etter dette, fortsetter han. Norges visekaptein, Stefan Johansen, sier spillerne står bak Høgmo etter kvalikfiaskoen mot Ungarn. – Vi spillerne står fullt og helt bak. Det er vår feil at vi ikke kommer opp på nivået vi skal. Det blir bare tull å snakke om.
(Ungarn-Norge 2-1, 3-1 sammenlagt) Per-Mathias Høgmo (55) ser ingen grunn til ikke å fortsette i jobben, men kommentator Kenneth Fredheim tror han hadde blitt fjernet som sjef for et annet landslag.